দ্বিতীয়বারের জন্য রাজ্যের শাসনভার নিজের হাতে তুলে নিলেন মমতা বন্দ্যোপাধ্যায়। বহু ভবিষ্যদ্বাণী নস্যাৎ করে, নারদের ঢেঁকি উল্টে, সারদা-কাণ্ডের ভাণ্ড ফাটিয়ে, মিত্রদের মুখে চিংড়ি ও ভেটকির পাতুরি আর শত্রুদের মুখে ছাই দিয়ে ‘ল্যান্ডস্লাইড ভিকট্রি’ পেয়েছেন মমতা বন্দ্যোপাধ্যায়। এই জয় ‘কীসের থেকে কী হইল এবং দস্যুমোহন পলাইয়া গেল’র চেয়েও চমকপ্রদ ! বিরোধীদের জোট বা জট— কোনওকিছুই তৃণমূলের বিজয়রথকে আটকাতে পারেনি ! বরং কোথাও হয়তো সুবিধেই করে দিয়েছে।
এত বাধাবিঘ্ন পার করে বিপুল জনসমর্থনে ক্ষমতায় ফিরে আসার পর শপথগ্রহণ অনুষ্ঠানের উদ্‌যাপন তো জমকালো হবেই ! ‘মা-মাটি-মানুষের সরকার’ যে মানুষের সামনেই শপথ নেবে, তাতে বিস্ময়ের কিছু নেই। তাতে যত টাকাই খরচ হোক ! যতই আমাদের রাজ্যের ‘ভাঁড়ে মা ভবানী’ দশা নিয়ে কান্নাকাটি চলুক ! আড়ম্বর চলছে। হয়তো চলবেও।
প্রশাসনকে সুষ্ঠুভাবে, সুস্থভাবে চালনা করার জন্যই শপথ নেওয়া হয়। এবার মোটামুটি সেই মুখেদেরই শপথ নিতে দেখা গেল, যেসব মুখকে পাঁচ বছর আগেও শপথ নিতে দেখা গিয়েছিল। কিন্তু দুঃখের বিষয়, শপথগ্রহীতাদের মধ্যে কয়েকজনের নাম নানা পার্থিব কারণে আমাদের সামনে এসেছে। সারদা থেকে নারদ— সবেতেই নানাভাবে মন্ত্রিবর্গের কারও কারও নাম ঝলসে উঠেছে। সত্যি-মিথ্যে আদালতের বিচার্য বিষয়। কিন্তু সাধারণ মানুষের মধ্যে এই সমস্ত ঘটনা একটা প্রাথমিক ছাপ ফেলেছিল। যদিও সেই ছাপকে ইভিএমে’র বীক্ষার সঙ্গে গুলিয়ে ফেলা উচিত নয়। গুলিয়ে যায়ওনি।
এখন, শপথ তো নেওয়া হল। সুশাসন, নিরপেক্ষতা ইত্যাদি বজায় রাখার কথা তো আমরা শুনলাম। কিন্তু অতীত দেখে আমরা কি আশান্বিত হতে পারি? 
বিধায়কেরা তো শপথ নিলেন। কিন্তু তাঁদের ডান হাত বা বাঁ হাত স্বরূপ যেসব মানুষ রাজ্যের বিভিন্ন অঞ্চলে 
ছড়িয়ে-ছিটিয়ে আছেন, যাঁরা পার্টি অফিসে এসে বসেন, নিজেদের মধ্যে কোঁদল করেন, তাঁদের তো শপথবাক্য বলে কিছু হয় না ! তা হলে তাঁদের নিয়ন্ত্রণ কে করবেন? গত পাঁচ বছর আমাদের দেখিয়েছে, এঁদের নিয়ন্ত্রণ করা যায়নি ! 
শপথবাক্য কেবল কিছু শব্দের সমাহার নয় ! মন্ত্রীদের নৈতিক অবস্থান কী হবে, তাঁদের কার্যপন্থার গুণগত রূপরেখা কী হবে— তারই নীতিচিত্র নির্দেশ করে শপথবাক্য। মানুষ যাঁদের ভোট দিয়ে এনেছেন, তাঁদের শাসক বললেও আসলে তাঁরা সংরক্ষক। সমাজের ভাল, ন্যায়ের সংরক্ষণই তাঁদের কাজ। শপথবাক্য সেই কথাটাই পদাধিকারীদের মনে করিয়ে দেয়।
কিন্তু নেতানেত্রীদের কাছের মানুষ যাঁরা, তাঁদের ‘মেশিনারি’র অংশ যাঁরা, তাঁদের অবস্থান নিয়েও ভাবনা জরুরি। আবির মেখে আর বিরিয়ানি খেয়ে মাতামাতি করেন যাঁরা, গণতন্ত্রের অন্যতম গুরুত্বপূর্ণ অঙ্গ নির্বাচনে জয়ী হওয়াকে ক্রিকেট ম্যাচ জয়ের সঙ্গে তুলনা করে পোস্টার মেরে ফুর্তি করেন যাঁরা, তাঁদের শপথবাক্য পাঠ করাবেন কে?
আমরা সাধারণ মানুষ। আমরা আমাদের সমস্যা, অসুবিধে নিয়ে ইচ্ছে করলেই মন্ত্রীদের সঙ্গে দেখা করতে পারি না। আপদে-বিপদে-দরকারে আমাদের ভরসা ওই পাড়ার দাদা-দিদিরাই। কিন্তু তাঁদের 
আচার-আচরণকে সংযত ও বন্ধুত্বপূর্ণ করে তোলার শপথবাক্য কে পাঠ করাবেন? 
দুর্নীতির শিকড় সুদূরপ্রসারিত। কিন্তু দুর্নীতি অাকাশ থেকে ঝরে পড়ে না। আমাদের চারপাশ থেকেই জন্ম নেয়। জন্ম থেকে মৃত্যু পর্যন্ত সবকিছুতেই আমাদের এই দুর্নীতির মুখোমুখি হতে হয়। এক বা একাধিক জায়গায় ঘুষ দিয়ে কাজ করিয়ে নিতে হয় মানুষকে। কেউ অনিচ্ছায়, নিরুপায় হয়ে এইসব দাদা-দিদিকে টাকা দেন। কেউ আবার সুবিধে পেতে নিজের থেকেই প্রণামি বাড়িয়ে দেন। এইসব বন্ধ করার শপথ নেওয়া হবে কি? সাধারণ মানুষকে প্রতি পদে হেনস্থা হতে হয়। সেসব থেকে মুক্তি দেওয়ার শপথ পাড়ার দাদা-দিদিকে পাঠ করাবেন কে?
সাধারণ মানুষ হিসেবে আমরা চড়াম-চড়াম শব্দ শুনতে চাই না ! গুড়-জলের উপমা আমাদের ভাল লাগে না মোটেই ! পায়ের তলায় পিষে মারার আস্ফালন শুনতে চাই না অামরা ! বাড়ি তৈরি করতে হলে বাধ্যতামূলকভাবে কোনও নির্দিষ্ট জায়গা, ব্যক্তি বা গোষ্ঠীর থেকে মালপত্তর কিনতে আর চাই না আমরা ! শিক্ষক-শিক্ষিকাকে কেউ জলপাত্র ছুড়ে মারুন, তা আমাদের পছন্দ নয় ! চাই না টিভির পরদায় কোনও মন্ত্রীকে এমন সংলাপ আওড়াতে দেখতে যে, তিনি ‘ছুঁচো মেরে হাত গন্ধ করেন না’ !
রাজনৈতিক নেতানেত্রী বা তাঁদের দলতুতো 
দাদা-দিদি-ভাইসকলই নন শুধু, দায়িত্বশীল নাগরিক হিসেবে আমাদেরও কিছু কর্তব্য রয়েছে। আর তা হল— দুর্নীতি দেখলে তার প্রতিরোধ করার দায়িত্ব। অন্যায় আস্ফালনের সামনে মাথা নত না-করার দায়। দুর্বৃত্তায়নকে বাড়তে না-দেওয়ার শপথ নেওয়া। 
না ! এইসব শপথ কেউ রাস্তা জুড়ে প্যান্ডেল বেঁধে, শতাধিক শীততাপ-নিয়ন্ত্রক যন্ত্র চালিয়ে, বাঙালি রান্না খাইয়ে আমাদের পাঠ করাবেন না ! এইসব শপথ আমাদের নিভৃত যাপনের শপথ। সুবুদ্ধি ও মনুষ্যসত্তার প্রতি দায়বদ্ধ থাকার শপথ। এবং তা আমাদের নিজেদেরই নিতে হবে !
জনপ্রতিনিধিরা যতই শপথ নিন, যতই তাঁদের ইচ্ছে থাকুক সুশাসন কায়েম করার, উন্নত আর স্থিতিশীল বাংলা গড়ে তোলার, কিন্তু রাজ্য জুড়ে ছড়িয়ে থাকা এই সব নেতানেত্রীর অনুগামীরা সেই সুবুদ্ধি ও সত্যের মার্গে চলার শপথ না-নিলে সামাজিক শান্তি স্থাপিত হবে না। উন্নয়ন হবে না। সময় এসেছে সাধারণ মানুষের নিভৃত শপথবাক্য পাঠ করার। তাতেই এ রাজ্য আমাদের ও আগামী প্রজন্মের পক্ষে বাসযোগ্য হয়ে উঠতে পারবে।
■ সাধারণ মানুষ প্রতিদিনের কাজে প্রতিজ্ঞাবদ্ধ